BM ตั้งเป้ารายได้ปีนี้โต 5-20% มีแผนขายหุ้นเพิ่มทุน PP ไม่เกิน 40 ล้านหุ้น
BM ตั้งเป้ารายได้ปีนี้โต 5-20% มีแผนขายหุ้นเพิ่มทุน PP ไม่เกิน 40 ล้านหุ้น
1 มี.ค. 2560

นายธานิน สัจจะบริบูรณ์ ประธานเจ้าหน้าที่บริหาร บริษัท บางกอกชีทเม็ททัล จำกัด (มหาชน) หรือ BM เปิดเผยว่า แนวโน้มผลประกอบการปีนี้บริษัทคาดว่าจะมีรายได้ประมาณ 1,000 ล้านบาท ซึ่งจะเติบโตอย่างต่อเนื่องประมาณ 5-20% โดยคาดว่าจะสามารถเพิ่มรายได้จากการขายได้อย่างต่อเนื่องจากลูกค้าที่มีเพิ่มขึ้น ประกอบกับ โครงการลงทุนต่างๆ ของทั้งภาครัฐและเอกชนที่กำลังอยู่ในช่วงระหว่างการดำเนินซึ่งจะส่งผลดีต่อผลการดำเนินงานของบริษัทฯ ให้เติบโตยิ่งขึ้น
ขณะที่บริษัทจะดำเนินการก่อสร้างอาคารโรงงานหลังใหม่เพื่อรองรับการขยายกำลังการผลิตของบริษัทฯ คาดว่าน่าจะแล้วเสร็จในปี 2560
ส่วนผลงานในปี 59 บริษัทฯ มีรายได้รวม 850.86 ล้านบาท เพิ่มขึ้น 44.73  ล้านบาท หรือเพิ่มขึ้นคิดเป็น 5.55% เมื่อเทียบกับปีก่อนหน้า เนื่องจากสามารถจำหน่ายสินค้าประเภทรางและท่อร้อยสายไฟให้แก่กลุ่มลูกค้าภาคส่วนงานรับเหมาระบบได้เพิ่มขึ้น ซึ่งถือเป็นสัดส่วนรายได้หลักของบริษัทฯ
บริษัทมีต้นทุนขายและบริการในปี 2559 อยู่ที่ 662.14 ล้านบาท เพิ่มขึ้น 38.34 ล้านบาท หรือเพิ่มขึ้นคิดเป็น 6.15% เมื่อเทียบกับปีก่อนหน้า เนื่องจาก บริษัทมีการจ้างพนักงานฝ่ายผลิตเพิ่มขึ้นเพื่อรองรับการขยายกำลังการผลิตของบริษัทฯ ประกอบกับมีค่าใช้จ่ายในการขายและบริการที่เพิ่มขึ้นอยู่ที่111.48 ล้านบาท เพิ่มขึ้น 26.02 ล้านบาท หรือเพิ่มขึ้นคิดเป็น 30.44% เมื่อเทียบกับปีก่อนหน้า ส่งผลให้บริษัทฯ มีกำไรสุทธิยู่ที่ 59.42 ล้านบาท ลดลง 8.28 ล้านบาท หรือลดลงคิดเป็น 12.23% เมื่อเทียบกับปีก่อนหน้า
“รายได้หลักของบริษัทฯ ยังคงมาจากการขายรางและท่อร้อยสายไฟฟ้า ซึ่งในปีนี้บริษัทฯ มีรายได้จากการขายและบริการเพิ่มขึ้นอยู่ที่ 846.95 ล้านบาท เพิ่มขึ้น 44.93 ล้านบาท หรือเพิ่มขึ้นคิดเป็น 5.60% เมื่อเทียบกับปีก่อนหน้า ประกอบกับในไตรมาส 3 และ 4 ของปีที่ผ่านมา บริษัทฯ ได้รับคำสั่งผลิตสินค้าหมวดชิ้นส่วนโลหะสำหรับเครื่องจักรกลการเกษตรเพิ่มขึ้น จึงผลดีต่อการดำเนินงานของบริษัทฯ” นายธานิน กล่าว
ทั้งนี้ คณะกรรมการบริษัทได้มีมติในที่ประชุมอนุมัติจ่ายเงินปันผลที่เหลือในอัตรา 0.08 บาทต่อหุ้น สำหรับหุ้นสามัญจำนวน 400 ล้านหุ้น กำหนดวันที่ไม่ได้รับสิทธิปันผล (วันที่ขึ้นเครื่องหมาย XD) ในวันที่ 11 เมษายน 2560 และกำหนดวันจ่ายเงินปันผลในวันที่ 28 เมษายน 2560
พร้อมกันนั้นคณะกรรมการบริษัทมีมติอนุมัติขายหุ้นเพิ่มทุนให้แก่บุคคลในวงจำกัด (Private Placement) โดยเป็นการจัดสรรหุ้นเพิ่มทุนแบบมอบอำนาจทั่วไป (General Mandate) ไม่เกิน 40 ล้านหุ้น ซึ่งคณะกรรมการบริษัทจะพิจารณากำหนดระยะเวลาเสนอขาย ราคาเสนอขาย และการจัดสรรให้กลุ่มนักลงทุนต่อไปในภายหลัง
 